Dieetkundige Mariza blog: Hoekom jy nie vir jou kos-sonde kan nee sê nie | SARIE
Dieetkundige Mariza blog: Hoekom jy nie vir jou kos-sonde kan nee sê nie	deur Mariza van Zyl
Met die bril op die punt van die neus en die liniaal reg om jou hand te raps, staan die ‘stem’ in jou kop reg om jou te berispe. Dis nou net vóór jy die sjokolade in jou mond sit. “Nee man!”
Met kwaai oë gluur die skaal (wat jy teen die tyd moes weggesmyt het), jou aan…
Dit help natuurlik as mens ‘maatjies’ het wat bieg … Ja, selfs Nigella het ook ‘n kos-sonde. Almal het mos een (hoop jy heimlik) – die hunkering na soet, suiker, vet, smake … die lékker!
Die tannie by die dieetklub kan haar vinger swaai soveel sy wil en raas soveel sy wil – sy gaan dit nie uit jou kry. Want dit is in jou kop. Nee – nie in jou kop soos in jou verbeelding nie – dit is in jou brein! (Ja – ‘n stuk daarvan is ook in jou lyf – maar dis anderdag se storie).
Ja, jy kán verslaaf wees aan suiker en soet én jou gunsteling koek…net soos ‘n ander verslaaf kan wees and rook of dwelms.
Dieselfde chemiese stowwe is betrokke by ‘verslawing’. Wanneer daar ‘te min’ van hierdie stowwe is, ‘soek’ die brein maniere om dit te verhoog – want dis mos nie sleg om lekker te voel nie – en rig jou voete na die koektafel… Die gevolg: Voel jy bietjie af? Jou breinchemie is bietjie laag? Jy kan moontlik moeiliker nee dankie sê. Die brein soek die beste geleentheid om sy chemiese ‘store’ aan te vul.
Sonder hierdie voedingstowwe is jou brein soos ‘n sif. Jy sal bly bo ingooi – suiker, lekker kos/koek/pastei – en jy sal maar heeltyd leeg bly…
Voorsien jy egter die voedingstowwe wat hy nodig het SAAM met die soet – kan hy (of sy – hoe jy ookal oor jou brein voel) die ‘goedvoel’ funksie beter verrig…en jou minder kere terugstuur koektafel toe.
Sink is ‘n “taxi” in die brein wat belangrik is om hierdie neuro-of brein-oordragstowwe te dra. ‘n Sink-tekort is algemeen – veral by mense wat baie verfynde en verwerkte kosse eet maar ook dié wat voedselgroepe uitskakel wat tradisioneel voorgehou word as ‘minder gesond’ soos rooivleis – veral beesvleis, skaapvleis, kaas, neute en pampoenpitte en sade en OESTERS. Sink-vlakke is ook, ironies genoeg, laag in mense wat insulien-weerstandig is of pre-diabeties is.